Uredba Komisije št. 474/676/EGS

z dne 21. avgusta 1967

o vnaprejšnji določitvi izvoznega nadomestila za riž in lomljeni riž

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta št. 359/67/EGS z dne 25. julija 1967 o skupni ureditvi trga za riž [1] in zlasti člena 17(6) Uredbe,

ker člen 17 zgoraj navedene Uredbe predvideva, da se, za izvoz riža in lomljenega riža, razlika med borznimi tečaji ali cenami na svetovnem trgu in cenami v Skupnosti lahko krije z izvoznim nadomestilom, ki se lahko določi vnaprej; ker je treba v primeru vnaprejšnje določitve nadomestilo prilagoditi cenovnemu pragu, ki velja v mesecu v katerem se izvoz opravi, in se nadomestilo popravi za korekcijski znesek, ki se določi ob istem času;

ker je zato, da bi se ocenil znesek nadomestila ki naj se podeli, potrebno oceniti, kadar se določa vnaprej, spreminjanje svetovnih tržnih cen, do katerega lahko pride med dnevom, ko se vloži zahtevek za dovoljenje, in mesecem, v katerem se opravi izvoz; ker cena CIF za terminsko dobavo odraža to spreminjanje in zato omogoča izračun zneska, za katerega se mora nadomestilo, ki velja na dan, ko se vloži zahtevek za dovoljenje, zmanjšati ali povečati;

ker ne bi bilo priporočljivo, da bi se znesek nadomestil spreminjal prepogosto zaradi minimalnih sprememb borznih tečajev na svetovnem trgu, kar bi povzročilo negotovost za tiste, ki izpolnjujejo ustrezne pogoje; ker je zato treba, ne da bi pri tem škodovali interesom upravičencev, določiti mejo, do katere spremembe teh borznih tečajev ne vplivajo na znesek nadomestila;

ker so ukrepi, predvideni v tej uredbi, v skladu z mnenjem Upravljalnega odbora za žita,

SPREJELA NASLEDNJO UREDBO:

Člen 1

Kadar je izvozno nadomestilo za riž in lomljeni riž, omenjeno v prvem pododstavku člena 17(4) Uredbe št. 359/67/EGS, določeno vnaprej, je nadomestilo enako tistemu, ki velja za izvoz na dan, ko se vloži zahtevek za dovoljenje:

- zmanjšanemu za razliko med ceno CIF za terminsko dobavo in ceno CIF, kadar prva presega slednjo za več kot 0,025 obračunskih enot na 100 kilogramov;

- povečanemu za razliko med ceno CIF in ceno CIF za terminsko dobavo, kadar prva presega slednjo za več kot 0,025 obračunskih enot na 100 kilogramov.

V obdobjih med tedenskimi določanji se znesek nadomestila, ki velja v primeru vnaprejšnje določitve, prilagodi, če bi uporaba omenjene metode izračuna povzročila, da bi se znesek nadomestila spremenil za več kot 0,025 obračunskih enot na 100 kilogramov.

Cena CIF za ta namen je tista, ki se izračuna v skladu s členom 16 Uredbe št. 359/67/EGS.

Cena CIF za terminsko dobavo je tista, ki se izračuna v skladu s členom 3(2) Uredbe št. 365/67/EGS [2], vendar za vsak mesec za katerega velja izvozno dovoljenje, temelji na ceni CIF, ki se izračuna na podlagi ponudb za odpremo v mesecu, ko se opravi izvoz.

Člen 2

Ta uredba začne veljati dne 1. septembra 1967.

Ta uredba je v celoti zavezujoča in se neposredno uporablja v vseh državah članicah.

V Bruslju, 21. avgusta 1967

Za Komisijo

Predsednik

Jean Rey

[1] UL 174, 31.7.1967, str. 1.

[2] UL 174, 31.7.1967, str. 32.

--------------------------------------------------